เจ้าหน้าที่เฟดเชื่อขึ้นดอกเบี้ยเดือนธ.ค.เหมาะสม อัตราความเป็นไปได้สูง
รายงานการประชุมนโยบายการเงินของธนาคารกลางสหรัฐ (FED) เมื่อวันที่ 27-28 ต.ค.แสดงให้เห็นว่า เจ้าหน้าที่เฟดเชื่อว่า การปรับขึ้นอัตราดอกเบี้ยจะมีความเหมาะสมในเดือนธ.ค.
19 พ.ย. 2558

รายงานการประชุมนโยบายการเงินของธนาคารกลางสหรัฐ (FED) เมื่อวันที่ 27-28 ต.ค.แสดงให้เห็นว่า เจ้าหน้าที่เฟดเชื่อว่า การปรับขึ้นอัตราดอกเบี้ยจะมีความเหมาะสมในเดือนธ.ค.
“เมื่ออิงกับการประเมินเกี่ยวกับสถานการณ์ทางเศรษฐกิจในปัจจุบันและแนวโน้มสำหรับกิจกรรมทางเศรษฐกิจ ตลาดแรงงานและเงินเฟ้อ เจ้าหน้าที่ส่วนใหญ่คาดว่าภาวการณ์ดังกล่าวอาจจะมีความเหมาะสมภายในการประชุมครั้งหน้า” รายงานการประชุมเฟดระบุ
ทั้งนี้ เฟดได้คงอัตราดอกเบี้ยไว้ใกล้ 0% มาเป็นเวลาหลายปี เมื่อพิจารณาจากการที่เศรษฐกิจสหรัฐกำลังฟื้นตัวอย่างช้าๆหลังจากเผชิญวิกฤตการเงินที่เลวร้ายที่สุดในรอบหลายทศวรรษ รายงานชี้ว่า เจ้าหน้าที่เฟดบางรายคิดว่าภาวะต่างๆมีความเหมาะสมแล้วสำหรับการปรับเริ่มปรับนโยบายการเงินให้เข้าสู่ภาวะปกติ
อย่างไรก็ตาม เจ้าหน้าที่ส่วนใหญ่เน้นย้ำว่าการตัดสินใจจะขึ้นอยู่กับสัญญาณบ่งชี้เกี่ยวกับแนวโน้มเศรษฐกิจระยะกลางของข้อมูลที่ได้รับในช่วงก่อนที่จะถึงการประชุมนโยบายการเงินครั้งหน้า ขณะที่เจ้าหน้าที่หลายรายแสดงความวิตกว่าการชะลอการคุมเข้มนโยบายการเงินออกไปอาจจะทำให้ตลาดการเงินมีความไม่แน่นอนมากขึ้น และจะส่งผลให้เกิดความไร้สมดุลทางการเงิน
นอกจากนี้ เจ้าหน้าที่ยังกังวลว่าการตัดสินใจเลื่อนการปรับขึ้นดอกเบี้ยออกไปอาจจะถูกตีความว่าเฟดขาดความเชื่อมั่นในความแข็งแกร่งของเศรษฐกิจสหรัฐ หรืออาจจะกระทบต่อความน่าเชื่อถือของคณะกรรมการนโยบายการเงินของเฟด
ในการแถลงต่อสภาคองเกรสเมื่อวันที่ 4 พ.ย. นางเจเน็ต เยลเลน ประธานเฟด ระบุว่า การปรับขึ้นอัตราดอกเบี้ยในเดือนธ.ค.เป็นสิ่งที่มีความเป็นไปได้ หากเศรษฐกิจปรับตัวตามที่คาด
 
ที่มา: สำนักข่าวอินโฟเควสท์, สำนักข่าวซินหัว